
PËR RATIFIKIMIN E MARRËVESHJES SË BASHKËPUNIMIT NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË 
SË REPUBLIKËS SË KOSOVËS PËR BASHKËFINANCIMIN E PROJEKTIT MADHOR NË ALBANOLOGJI “ENCIKLOPEDIA SHQIPTARE”

Në mbështetje të neneve 78, 83, pika 1, dhe 121, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1

Ratifikohet marrëveshja e bashkëpunimit ndërmjet Këshillit të Ministrave të Republikës së Shqipërisë dhe qeverisë së Republikës së Kosovës për bashkëfinancimin e projektit madhor në albanologji “Enciklopedia shqiptare” sipas tekstit që i bashkëlidhet këtij ligji dhe është pjesë përbërëse e tij.

Neni 2

Ky ligj hyn në fuqi 15 ditë pas botimit në Fletoren Zyrtare.

Miratuar më datë 24.11.2022.

[bookmark: _GoBack]Shpallur me dekretin nr.  13880, datë 19.12.2022, të Presidentit të Republikës së Shqipërisë, Bajram Begaj

MARRËVESHJE BASHKËPUNIMI 
NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS PËR BASHKËFINANCIMIN E PROJEKTIT MADHOR NË ALBANOLOGJI ENCIKLOPEDIA SHQIPTARE

Këshilli i Ministrave i Republikës së Shqipërisë dhe Qeveria e Republikës së Kosovës, të cilat më poshtë do të quhen Palë,
Të nxitura nga përgjegjësia për promovimin e përbashkët të identitetit kombëtar si trashëgimi e pandashme e popullit shqiptar; 
Të shtyra nga vullneti për nxitjen e bashkëpunimit të ndërsjellë në shkencën e albanologjisë; 
Në funksion të realizimit të marrëveshjes së arritur ndërmjet Akademisë së Shkencave të Shqipërisë dhe Akademisë së Shkencave e Arteve të Kosovës për hartimin e projektit madhor Enciklopedia shqiptare;
Duke respektuar legjislacionin e brendshëm në fuqi ndërmjet Palëve,
Bien dakord si vijon:

Neni 1
Qëllimi dhe objekti

Qëllimi i kësaj Marrëveshjeje bashkëpunimi është financimi i përbashkët i projektit madhor në albanologji Enciklopedia shqiptare, vepër themelore me karakter njësues dhe promovues. 
Enciklopedia shqiptare, objekt i kësaj marrëveshjeje, paraqet në mënyrë të gjithanshme dhe përpjesëtimore, mbështetur në kriterin e rëndësisë objektive historike: personalitete, ngjarje e zhvillime politike, historike, kulturore, sociale e ushtarake, të shënjuara nga gjithë hapësira kombëtare shqiptare; nga ngulmimet e hershme historike dhe nga diaspora; si dhe dukuri e personalitete të huaja me kontribut për promovimin ndërkombëtar të identitetit kombëtar, të gjuhës, kulturës, trashëgimisë dhe historisë kombëtare; si dhe për mbrojtjen e çështjes shqiptare në arenën ndërkombëtare.
Projekti përfshin të gjitha proceset e hartimit të veprës, prej përgatitjes deri tek shtypshkrimi. 
Enciklopedia shqiptare hartohet në 10 vëllime, me një numër mesatar prej 400 faqe për vëllim. 

Neni 2
Organizimi dhe zbatimi

Palët nënshkruese ngarkojnë për zbatimin e këtij projekti Akademinë e Shkencave të Shqipërisë dhe Akademinë e Shkencave e Arteve të Kosovës (këtu e më tej të cilësuara si Palë zbatuese). Për realizimin e Projektit Palët zbatuese bashkëpunojnë me institucionet kërkimore-shkencore publike dhe/ose me studiues të tyre. Ato kanë të drejtë të ftojnë për bashkëpunim institucione jopublike e studiues të pavarur në vendet e tyre dhe nga Maqedonia e Veriut, Mali i Zi dhe diaspora.
Për zbatimin e kësaj marrëveshjeje Palët zbatuese ngrenë bashkërisht dhe me mirëkuptim redaksinë qendrore të Enciklopedisë shqiptare, dy redaksi vendore dhe redaksitë e fushave. Redaksia qendrore dhe dy redaksitë përkatëse bëjnë ndarjen e përgjegjësive për paraqitjen enciklopedike të botës shqiptare në Maqedoninë e Veriut, në Mal të Zi dhe vende të tjera. Redaksia qendrore funksionon në Tiranë, dhe mbledhjet zhvillohen në Tiranë dhe në Prishtinë. 
Për hierarkinë, ndarjen e detyrave, drejtimin dhe organizimin e punës nga redaksitë, Palët zbatuese veprojnë sipas një Rregullore të përbashkët, e cila miratohet prej tyre jo më vonë se data 30 tetor 2022 (këtu e tutje referuar si “Rregullore”).

Neni 3
Modalitetet e financimit

Financimi i projektit bëhet nga buxheti i të dyja Palëve nënshkruese. Shuma e vënë në dispozicion për Projektin parashihet në Buxhetet 2023 të Palëve nënshkruese, përfshirë vitet tjera vijuese buxhetore, deri në përfundim të projektit. 
Administrimi i fondeve të vëna në dispozicion për Projektin bëhet sipas një Protokolli të veçantë i nënshkruar nga Palët nënshkruese të kësaj Marrëveshje apo të autorizuarit e tyre, jo më vonë se me datën 30 tetor 2022. Kompensimi për personat e angazhuar nga Palët zbatuese të Marrëveshjes do jetë i barabartë. 

Neni 4
Realizimi i veprës

Projekti madhor Enciklopedia shqiptare zbatohet brenda një periudhe 5-vjeçare, duke filluar prej datës 1 janar 2023.
Enciklopedia shqiptare konceptohet e realizohet si një vepër e hapur, e këshillueshme online, në plotësim të vijueshëm. Tirazhi i shtypur i saj u drejtohet bibliotekave publike të institucioneve të arsimit të lartë, institucioneve promovuese të identitetit shqiptar në botë, qendrave albanologjike, e më gjerë.


Neni 5
Raportimi dhe transparenca

Palët zbatuese si rregull raportojnë me shkrim për ecurinë e Projektit te Palët nënshkruese 1(një) herë në vit. Ato raportojnë gjithashtu jashtë periodicitetit kur u kërkohet nga Palët nënshkruese. Palët zbatuese i bëjnë të njohura njëra-tjetrës raportet që paraqesin në vendet e tyre.

Neni 6
Rishikimet 

Çështjet e diskutueshme që mund të lindin midis Palëve zbatuese në realizimin e kësaj vepre zgjidhen me mirëkuptim.
Në rast të mosarritjes së mirëkuptimit, Palët zbatuese shqetësimet e tyre i paraqesin pranë Palëve nënshkruese.

Neni 7
Pronësia intelektuale

Vepra madhore Enciklopedia shqiptare dhe arkivi shkencor që krijohet gjatë punës për hartimin e veprës janë pronësi intelektuale e të dy institucioneve zbatuese të kësaj marrëveshje. Arkivi shkencor i Projektit ruhet pranë Qendrës së Botimeve Albanologjike dhe Enciklopedike dhe Palët zbatuese kanë të drejta të barabarta përdorimi shkencor. 

Neni 8
Vazhdimësia e Projektit

Palët mund të bien dakord për financimin e përditësimit të botimeve enciklopedike me karakter kombëtar edhe pas përfundimit të veprës Enciklopedia shqiptare.

Neni 9
Etika në kërkim

Përgatitja e veprës, objekt i kësaj marrëveshje mbështetet në Kodin Evropian për kërkimin shkencor të miratuar nga ALLEA (All European Academies), në ligjin nr. 35/2016, “Për të drejtat e autorit dhe të drejta të tjera të lidhura me to”, i ndryshuar, në ligjin nr. 04/L-065, datë 21.10.2011, “Për të drejtat e autorit dhe të drejtat e përafërta” në Republikën e Kosovës, si dhe në akte të tjera ligjore dhe nënligjorë përkatëse të dy vendeve. 
Neni 10
Afati

Kjo marrëveshje është e vlefshme për një periudhë 5-vjeçare (pesëvjeçare), me të drejtë zgjatje, mbështetur në propozimet e dy Palëve zbatuese. 

Neni 11
Hyrja në fuqi dhe plotësimi i ndryshimeve

Kjo marrëveshje hyn në fuqi në datën e marrjes së njoftimit të fundit me shkrim me anë të së cilës Palët njoftojnë njëra-tjetrën, përmes kanaleve diplomatike, për përfundimin e procedurave ligjore për hyrjen në fuqi.
Kjo marrëveshje mund të ndryshojë nëpërmjet negociatave dhe miratimit të ndërsjellë të dy Palëve.
Nënshkruar në ______, më ___.___.____, në 2 (dy) kopje origjinale në gjuhën shqipe, nga një për secilën Palë, me të njëjtën vlerë.

